Pyras (miestas)

Pyras () – miestas Jungtinėse Amerikos Valstijose, Pietų Dakotos centre, Misūrio upės kairiajame krante. Valstijos sostinė. 2020 m. JAV gyventojų surašymo duomenimis, mieste gyveno 14 091 gyventojųPierre city, South Dakota. data.census.gov. Nuoroda tikrinta 2024-07-25. (antra pagal mažumą JAV valstijos sostinė). Regiono prekybos centras. Turizmas, žemės ūkis: galvijai, kiaulės, kviečiai, kukurūzai, saulėgrąžos, avižos, sojos pupelės, sorgai, vystoma maisto pramonė. Vietovėje populiari žvejyba, gausu poilsio zonų. Į pietryčius nuo miesto yra Žemutinio Brulio bei Varnų Upės indėnų rezervacijos, šiaurės vakaruose yra Šajenų Upės indėnų rezervacija. Yra oro uostas, viešoji biblioteka, muziejus,Pierre. www.vle.lt. Nuoroda tikrinta 2024-07-25. akvariumas. Hjuso apygardos administracinis centras.

 Istorija 

Vietovėje seniau gyveno arikarai, kiek vėliau sijai. 1804 m. į vietovę atkeliavo Luiso ir Klarko ekspedicija. 1817 m. įkurta kailių prekybos gyvenvietė. Pyras įkurtas 1880 m. kaip vakarinis svarbaus Vidurio Vakarų geležinkelio terminalas. Pavadintas kailių pirklio Pyro Šoto jaunesniojo garbei. Miestas augo kaip geležinkelio stotis kalnakasybos pramonei, ūkininkavimo, galvijų auginimo prekybos centras dideliam regionui. 1889 m., kai Pietų Dakota tapo valstija, Pyras buvo pasirinktas kaip laikinoji jos sostinė, bet po rinkimų 1890 ir 1904 m. nutarta, kad miestas bus nuolatinė valstijos sostine. 1910 m. pastatytas kapitolijus. 1962 m. 8 km į šiaurę nuo miesto, ant Misūrio upės pastatyta Ovahio užtvanka, sudarydama 372 km ilgio Ovahio ežerą tarp Pyro ir Bismarko.Pierre, South Dakota. www.britannica.com. Nuoroda tikrinta 2024-07-25.

 Gyventojai 
2020 m. JAV gyventojų surašymo duomenimis, mieste gyveno 77,87 % baltųjų, 12,34 % indėnų, 5,12 % mišrios rasės, 2,96 % lotynoamerikiečių, 0,84 % azijiečių, 0,55 % afroamerikiečių, 0,29 % kitų rasių ir 0,03 % Ramiojo vandenyno salų kilmės gyventojų.

 Šaltiniai 

Kategorija:Pietų Dakotos miestai
Kategorija:JAV valstijų sostinės